**Vyhlásenie predkladateľa**

Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie sa predkladá na rokovanie vlády Slovenskej republiky s rozporom:

Pripomienka Ministerstva financií Slovenskej republiky:

**K celému materiálu**

V doložke vybraných vplyvov je označený negatívny vplyv na rozpočet verejnej správy, ktorý nie je rozpočtovo zabezpečený a negatívny vplyv na limit verejných výdavkov. V časti 10. Poznámky je uvedené, že vplyv na rozpočet verejnej správy návrhu nariadenia plynie z titulu valorizácie výšok peňažného príspevku na opatrovanie. V Analýze vplyvov na rozpočet verejne správy, na zamestnanosť vo verejnej správe a financovanie návrhu (ďalej len „analýza vplyvov“) je kvantifikovaný nárast výdavkov v sume 32 781 438 eur v roku 2024, v sume 82 732 082 eur v roku 2025, v sume 88 978 055 eur v roku 2026 a v sume 94 781 096 eur v roku 2027, pričom tieto výdavky nie sú zabezpečené v rozpočte kapitoly Ministerstva práce, sociálnych vecí a rodiny SR. Upozorňujeme, že v aktuálnej etape prípravy návrhu rozpočtu verejnej správy na roky 2025 až 2027 sa uvažuje s nižším počtom poberateľov príspevku na opatrovanie ako aj osôb vykonávajúcich osobnú asistenciu, preto návrh bude mať dodatočné vplyvy na rozpočet verejnej správy, ktoré však nie sú v analýze vplyvov kvantifikované. Ide o počet poberateľov, ktorý vyplýval z analýzy vplyvov, ktorá bola súčasťou materiálu schváleného uznesením vlády SR č. 338/2023 zo dňa 21. 06. 2023 a ktorý bol použitý pre návrh rozpočtu verejnej správy na roky 2024 až 2026. V analýze vplyvov žiadame upraviť tabuľky a kvantifikácie tak, že bude kvantifikovaná len samotná valorizácia príspevku na opatrovanie vyplývajúca z úpravy nariadenia vlády na jednotlivé rozpočtové roky, pretože úprava na 100 % výšky príspevku je už zohľadnená v prvom návrhu rozpočtu verejnej správy, a tiež vyplýva z inej legislatívnej úpravy, ktorá už bola schválená. Zároveň je potrebné v analýze vplyvov doplniť a kvantifikovať zmeny vyplývajúce z úpravy počtu poberateľov na jednotlivé rozpočtové roky. V rozpočte kapitoly Všeobecná pokladničná správa na rok 2024 nie sú na uvedený účel alokované prostriedky. S návrhom nariadenia vlády bude možné súhlasiť len za podmienky, že z neho nebude vyplývať negatívny, rozpočtovo nekrytý vplyv na rozpočet verejnej správy.

Vyhodnotenie: **Neakceptovaná**

Odôvodnenie:

Ministerstvo práce, sociálnych vecí a rodiny Slovenskej republiky nedisponuje vo svojej rozpočtovej kapitole finančnými prostriedkami na vykrytie dopadov vyplývajúcich z predmetného návrhu nariadenia vlády Slovenskej republiky.

V súlade so schválenou novelou zákona č. 447/2008 Z. z. o peňažných príspevkoch na kompenzáciu (zo dňa 8. novembra 2022) sa s účinnosťou od 1. júla 2024 zavádza pri poskytovaní peňažného príspevku na opatrovanie zohľadňovanie príjmu fyzickej osoby s ťažkým zdravotným postihnutím (vychádzajúc zo spoločne posudzovaných osôb) aj u opatrovateľov poberajúcich niektorú zo zákonom ustanovených dôchodkových dávok. Predmetná novela zákona súčasne upravuje, že základná výška peňažného príspevku na opatrovanie je v rovnakej výške ako u opatrovateľov v produktívnom veku, tak aj u opatrovateľov poberajúcich dôchodok. Čistá minimálna mzda pre rok 2024 je stanovená vo výške 615,50 eur. Hodinová mzda na osobnú asistenciu je zaradená do 3 stupňa náročnosti podľa zákona o minimálnej mzde a predstavuje sumu 5,83 eur, ktorú vypočítal Inštitút finančnej politiky Ministerstva práce, sociálnych vecí a rodiny Slovenskej republiky. V porovnaní s rokom 2023 to predstavuje navýšenie o 0,31 eur na hodinu. Ministerstvo práce, sociálnych vecí a rodiny Slovenskej republiky malo voľné finančné prostriedky vo výške cca 135 mil. eur, avšak Ministerstvo financií Slovenskej republiky tieto finančné prostriedky v apríli 2024 zaviazalo. Ak by k uvedenej skutočnosti nedošlo, Ministerstvo práce, sociálnych vecí a rodiny Slovenskej republiky by tak malo rok 2024 plne pokrytý z vlastnej kapitoly.